Vertoonvenster help skrywers | Netwerk24
Vertoonvenster help skrywers
Kreatio, 'n aanlyn platform vir skrywers, beplan 'n projek om aan plaaslike skrywers en digters 'n elektroniese vertoon­venster te bied.
Plaaslike skrywer Francois Meyer, stigter van Kreatio, sê met die uitbreking van Covid-19 en die staat van inperking word talle Suid-Afrikaanse skrywers en digters se boekbekendstellings en bemarkingsveldtogte negatief beïnvloed.
"Kreatio wil gratis ondersteuning bied aan skrywers wat deur die pandemie geraak word. Ons oogmerk met die #SterkerSaam-projek is om aan skrywers se nuutste publikasies blootstelling te gee."
Meyer sê Kreatio borg die aanlyn verspreiding en bemarking van die vertoonvenster.
"Met #SterkerSaam wil ons aan Afrikaanse en Engelse skrywers die geleentheid bied om selfgepubliseerde werk, asook werk wat van tradisionele publikasie­metodes gebruik maak, aan lesers bekend te stel om boekverkope aan te hits," sê hy.
Die projek is gemik op skrywers wat van 1 Maart tot einde April boeke of bundels bekend stel.
Skrywers wat hul werk vir die projek wil inskryf, moet voor Donderdag 9 April 'n e-pos na info@kreatio.co.za stuur.
Afrikaanse en Engelse digters kan hulle ook tot 31 Maart vir Kreatio en 7 Drukkers se 2020-poësiekompetisie inskryf.
Inskrywings is gratis, en 'n self­publikasieprys ter waarde van R5 000 is op die spel.
Belangstellendes kan kreatio.co.za/2020 besoek om hulle aanlyn in te skryf en die reëls vir die kompetisie te kry.